CELEX: 32021R0080
Language: sk
Date: 2021-01-27 00:00:00
Title: Vykonávacie nariadenie Komisie (EÚ) 2021/80 z 27. januára 2021 o neschválení oxidu uhličitého ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Text s významom pre EHP)

28.1.2021   
               
               
                  SK
               
               
                  Úradný vestník Európskej únie
               
               
                  L 29/10
               
            
         VYKONÁVACIE NARIADENIE KOMISIE (EÚ) 2021/80
         z 27. januára 2021
         o neschválení oxidu uhličitého ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na článok 23 ods. 5 v spojení s článkom 13 ods. 2,
         keďže:
         
                     (1)
                  
                  
                     Komisii bola 27. februára 2018 doručená žiadosť od spoločnosti Dr. Knoell Consult GmbH o schválenie potravinárskeho oxidu uhličitého (E 290) ako základnej látky (CAS č. 124-38-9). Žiadosť sa týkala použitia ako fumigantu po zbere úrody proti hmyzu a roztočom.
                  
               
                     (2)
                  
                  
                     Oxid uhličitý je už schválený ako účinná látka na použitie v prípravkoch na ochranu rastlín od 1. septembra 2009 (2) a je zahrnutý do časti A prílohy k vykonávaciemu nariadeniu Komisie (EÚ) č. 540/2011 (3).
                  
               
                     (3)
                  
                  
                     Oxid uhličitý je v súčasnosti autorizovaný a uvádzaný na trh ako prípravok na ochranu rastlín v niekoľkých členských štátoch. Špecifikácia identity látky v žiadosti o schválenie ako základnej látky je totožná so špecifikáciou schválenej účinnej látky.
                  
               
                     (4)
                  
                  
                     Hoci sa v treťom pododseku stanovuje, že potravina sa má považovať za základnú látku, v článku 23 ods. 1 písm. d) nariadenia (ES) č. 1107/2009 sa vylučuje schválenie potravinárskeho oxidu uhličitého, pretože látka môže byť okrem iných kritérií schválená ako základná látka len vtedy, ak sa neuvádza na trh ako prípravok na ochranu rastlín. To však v súčasnosti platí v prípade potravinárskeho oxidu uhličitého.
                  
               
                     (5)
                  
                  
                     Týmto nariadením nie je dotknuté predkladanie novej žiadosti o schválenie oxidu uhličitého ako základnej látky v súlade s článkom 23 ods. 3 nariadenia (ES) č. 1107/2009 po uplynutí platnosti existujúceho schválenia oxidu uhličitého ako účinnej látky a po zrušení alebo uplynutí platnosti všetkých autorizácií prípravkov na ochranu rastlín pozostávajúcich z oxidu uhličitého.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Látka oxid uhličitý (E 290) sa neschvaľuje ako základná látka.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 27. januára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 309, 24.11.2009, s. 1.
         
            (2)  Smernica Komisie 2008/127/ES z 18. decembra 2008, ktorou sa mení a dopĺňa smernica Rady 91/414/EHS s cieľom zaradiť niektoré účinné látky (Ú. v. EÚ L 344, 20.12.2008, s. 89).
         
            (3)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).